Martie Swanepoel blog: Nagsluiper
JY LEES NOU Martie Swanepoel blog: Nagsluiper
Ek het lank 'n stryd teen ontwykende slaap gestry voor ek aanvaar het ek is 'n nagdier en die wondere van die nag ontdek het.
Ek het 'n vriendin wat 'n hele naweek om kan slaap. Dit verstom my. Ek slaap soms, maar soms baie min. Sy slaap dikwels en baie. Vir lank het ek gedink ek MOET elke nag agt uur slaap. Ander mense doen dit dan? Dit het 'n magstryd tussen my en Slaap geword.
Ek het rondgerol, kamilletee, whisky en melk, Milo, warm melk met neutmuskaat en sjerrie gedrink om moedswillige Slaap nader te lok. Selfhipnose, asemhalingstegnieke en ontspannende musiek het ook nie gewerk nie. 'n Oorlog vir nagte lank tussen die lakens tussen my en Slaap.
O, Slaap jy kan my so lekker van 'n afstand af tart!
Ek moet dit nie eens waag om 'n stewige middagslapie te vang nie. Ook nie om te vroeg te gaan slaap nie. Dan kan ek verseker wees dat ek 'n slapelose nag gaan hê.
Ek hou nie daarvan om uit te slaap nie. Daar is niks so erg soos om in 'n vreemde bed te lê en wag vir Slaap nie. Hotelkamers is vir my die ergste. Dis aaklig om slapeloos te wees én ingeperk te voel. Ek het die regte kussings, my hopie boeke op my bedkassie, toegang tot my tee en doepas en die veiligheid van my huis en 'n spinnede kat nodig in sulke nagte.
Die maan se roetes oor my huis ken ek al. Soms volg ek 'n satelliet of sien 'n nagvlug hoog bokant die wolke op pad Kaapstad toe. Ek het al koeke gebak in die nag. En konfyte gekook.
Ek drink in sulke nagte die rustigheid van my groot ou huis in. Ek gaan kyk na my slapende kinders en streel honde- en katlywe. Soms kom een van die katte in van haar nagavonture en kom lê by my. Met my hande op 'n sagte pels praat ons woordeloos oor ons liefde vir die nag.
Ek weet nie hoeveel uur ek gemiddeld per nag slaap nie en ek wil dit ook nie weet nie. As ek slaap, slaap ek, maar as ek wakker is, probeer ek 'n stukkie van die lewe gaps wat ek andersins sou gemis het.